ຫວຽດນາມແລະອາເມລິກາເພີ່ມທະວີການຮ່ວມມືພັດທະນາການພົວພັນຄູ່ຮ່ວມມືຮອບດ້ານ
ທ່ານ ຟ້າມບີງມີງ ຮອງນາຍົກລັດຖະມົນຕີ
ຕ້ອນຮັບທ່ານ Antony Blinken
(ພາບ: VGP/HaiMinh)
ວັນທີ 21/04, ທ່ານ ຟ້າມບີງມີງ ຮອງນາຍົກລັດຖະມົນຕີ ລັດຖະມົນຕີວ່າການກະຊວງການຕ່າງປະເທດ ຫວຽດນາມ ໄດ້ໃຫ້ການຕ້ອນຮັບທ່ານ Antony Blinken ຮອງລັດຖະມົນຕີຜູ້ທີ 1 ກະຊວງການຕ່າງປະເທດ ອາເມລິກາ ທີ່ພວມຢ້ຽມຢາມ ຫວຽດນາມ. ທີ່ການຕ້ອນຮັບ, ທ່ານ ຟ້າມບີງມີງ ແລະ ທ່ານ Antony Blinken ໄດ້ແລກປ່ຽນກ່ຽວກັບບັນດາມາດຕະການ ເພື່ອແນໃສ່ຊຸກຍູ້ການພົວພັນ ຫວຽດນາມ - ອາເມລິກາ ໃນໄລຍະຈະມາເຖິງ, ພິເສດແມ່ນການສົມທົບກັນລະຫວ່າງກະຊວງການຕ່າງປະເທດຂອງ 2 ປະເທດ ຈັດຕັ້ງການຢ້ຽມຢາມ ຫວຽດນາມ ຂອງທ່ານປະທານາທິບໍດີ Barack Obama ໃນເດືອນ 5 ຈະມາເຖິງເປັນຢ່າງດີ. ທ່ານຮອງນາຍົກລັດຖະມົນຕີ ຟ້າມບີງມີງ ສະເໜີ ອາເມລິກາ ສືບຕໍ່ສົມທົບກັນຢ່າງແໜ້ນແຟ້ນກັບ ຫວຽດນາມ ເພື່ອນຳການພົວພັນຄູ່ຮ່ວມມືຮອບດ້ານລະຫວ່າງ 2 ປະເທດພັດທະນາຢ່າງເລິກເຊິ່ງກ້ວາງຂວາງ, ແທດຈິງ ແລະ ມີປະສິດທິຜົນກ່ວາ ຮັບໃຊ້ຜົນປະໂຫຍດຂອງປະຊາຊົນ 2 ປະເທດ, ປະກອບສ່ວນຮັກສາສັນຕິພາບ, ສະຖຽນລະພາບ ແລະ ຮ່ວມມືພັດທະນາຢູ່ພາກພື້ນ. ທ່ານຮອງນາຍົກລັດຖະມົນຕີ ຟ້າມບີງມີງ ຢືນຢັນຄືນໃໝ່ຄວາມຕັດສິນໃຈຂອງ ຫວຽດນາມ ສຳລັບການໃຫ້ສັດຕະຍາບັນ ແລະ ປະຕິບັດສັນຍາຄູ່ຮ່ວມມືຂ້າມປາຊີຟິກ (TPP). ສ່ວນທ່ານ ຮອງລັດຖະມົນຕີ Antony Blinken ໃຫ້ຮູ້ວ່າ: ໂດຍຜ່ານການຢ້ຽມຢາມ ຫວຽດນາມ ທີ່ຈະມາເຖິງ ທ່ານປະທານາທິບໍດີ Obama ປາດຖະໜາຢາກເພີ່ມທະວີການພົວພັນຮ່ວມມືຮອບດ້ານລະຫວ່າງ 2 ປະເທດ ແລະ ເພີ່ມທະວີຄວາມເຂົ້າອົກເຂົ້າໃຈກ່ຽວກັບວັດທະນະທຳ, ປະຫວັດສາດ, ຊາວ ຫວຽດນາມ ກ່ວາເກົ່າ. ທ່ານ Antony Blinken ເນັ້ນໜັກວ່າ: ອາເມລິກາ ຈະສືບຕໍ່ສົມທົບກັບ ຫວຽດນາມ ເພື່ອຊຸກຍູ້ການຮ່ວມມືໃນທຸກຂົງເຂດຄື: ການຄ້າ, ການລົງທຶນ, ການປ່ຽນແປງຂອງດິນຟ້າອາກາດ, ການສຶກສາ - ບຳລຸງສ້າງ, ຄວາມໝັ້ນຄົງໃນການເດີນທະເລ ແລະ ແກ້ໄຂຜົນຮ້າຍຢ້ອນຫລັງຈາກສົງຄາມ. ທ່ານ Antony Blinken ຕີລາຄາສູງການຕັດສິນໃຈຂອງ ຫວຽດນາມ ໃນການເຈລະຈາ ແລະ ສົ່ງເສີມໂດຍຜ່ານສັນຍາ TPP.
(ແຫຼ່ງຄັດຈາກ VOV)